మహారాష్ట్ర, హర్యానా ఎన్నికల ఫలితాలు లైవ్ WATCH LIVE TV
రోహిత్ కాచుకో.. మళ్లీ ఔట్ చేస్తాం: కౌల్టర్ నైల్
రోహిత్ శర్మ అద్భుతమైన క్రికెటర్. ప్రపంచ వ్యాప్తంగా అతనికి మంచి రికార్డులు ఉన్నాయి. గతంలో ఆస్ట్రేలియా గడ్డపైనా అతను పరుగులు సాధించాడు. కానీ..?
Samayam Telugu | Updated:
Nov 19, 2018, 03:58PM IST
ఆస్ట్రేలియా గడ్డపై రోహిత్ శర్మ‌‌‌కి బౌన్సర్లతో సవాల్ విసురుతామని ఆ దేశ ఫాస్ట్ బౌలర్ కౌల్టర్ నైల్ బాహాటంగా ప్రకటించాడు. ఆస్ట్రేలియాతో మూడు టీ20లు, నాలుగు టెస్టులు, మూడు వన్డేల సుదీర్ఘ సిరీస్‌ని ఆడేందుకు భారత్ జట్టు ఇప్పటికే అక్కడికి చేరుకోగా.. బుధవారం బ్రిస్బేన్ వేదికగా తొలి టీ20 మ్యాచ్ జరగనుంది. ఈ నేపథ్యంలో.. ఈరోజు మీడియాతో మాట్లాడిన కౌల్టర్ నైల్.. పేస్ బౌలింగ్‌కి ఎక్కువగా అనుకూలించే ఆ పిచ్‌పై రోహిత్ శర్మ‌కి కఠిన పరీక్షలు తప్పవని ధీమా వ్యక్తం చేశాడు. ఇటీవల ముగిసిన ఆసియా కప్, వెస్టిండీస్‌తో వన్డే, టీ20 సిరీస్‌లో శతకాల మోత మోగించిన రోహిత్ శర్మ సూపర్ ఫామ్‌లో కొనసాగుతున్న విషయం తెలిసిందే.
‘రోహిత్ శర్మ అద్భుతమైన క్రికెటర్. ప్రపంచ వ్యాప్తంగా అతనికి మంచి రికార్డులు ఉన్నాయి. గతంలో ఆస్ట్రేలియా గడ్డపైనా అతను పరుగులు సాధించాడు. కానీ.. ఇటీవల కాలంలో కొత్త బంతితో మా జట్టు బౌలర్లు అత్యుత్తమంగా రాణిస్తున్నారు. భారత్‌తో చివరిసారిగా తలపడిన మ్యాచ్‌లో రోహిత్ శర్మని యువ పేసర్ బెరెండ్రాఫ్ ఎల్బీడబ్ల్యూగా ఔట్ చేశాడనుకుంటా. బుధవారం నుంచి ఆరంభంకానున్న సిరీస్‌లోనూ అదే విధంగా రోహిత్‌ని ఔట్ చేసేందుకు ప్రయత్నిస్తాం. బ్రిస్బేన్‌ బౌండరీ లైన్స్ దూరంగా ఉంటాయి. కాబట్టి.. అతని బౌన్సర్లతో సవాల్ విసురుతూ.. మ్యాచ్ ఆరంభంలోనే పెవిలియన్ బాట పట్టించేందుకు ప్రయత్నిస్తాం’ అని కౌల్టర్ నైల్ వెల్లడించాడు.